**Valter Soosalu** (sündinud 23. aprillil 1992 Tallinnas) on eesti dirigent, laulja, klahvpilli- ja *harpejji*-mängija.

Valter Soosalu on 2009. aastal loodud progerokiansambli Põhja Konn laulja ja klahvpillimängija. 2022. aastal asutas oma *harpejji*-ansambli Valter's Harpejji Band. 

2017. aasta detsembris võitis ta TV3 saatesarja "Su nägu kõlab tuttavalt".

Haridus
-------

Ta on lõpetanud Tallinna Muusikakeskkooli ja Eesti Muusika- ja Teatriakadeemia bakalaureuseastme koorijuhtimise erialal.
Juba lasteaialapseeast saati on ta laulnud koorides ja osalenud mitmes muusikalis.

2019. aasta seisuga õpib ta itaallasest eraõpetaja meistriklassis klassikalist laulu ning käib iga aasta augustis Itaalias Firenze lähedal laulutundides ja kontserte andmas.

Tegevus koorijuhi ja dirigendina
--------------------------------

2014. aastal võitis ta VI Eesti noorte koorijuhtide konkursi. Sellesama konkursi finaalis tuli tal juhatada Eesti Rahvusmeeskoori.

Alates 2017. aastast on Valter Soosalu kammerkoori Kolm Lindu peadirigent ja 2020. aastast Tehnikaülikooli Akadeemilise Meeskoori peadirigent

Alates 2017. aasta noorte laulu- ja tantsupeost on ta dirigeerinud ka laulupidudel. 26-aastaselt sai ta väita, et tal pole pisipõnnist peale (ükskõik mis rollis olles) jäänud vahele mitte ühtki Eesti üld- või laste ja noorte laulupidu.

2019. aastal dirigeeris ta Vanemuise teatris lastemuusikali "Detektiiv Lotte".

Tegevus maailmas uudse pilli tutvustajana
-----------------------------------------

2020. aastal valis USA muusikariistaettevõte Marcodi Musical Products Valter Soosalu oma esindusartistiks, kelle ülesanne on tutvustada ja reklaamida üht maailma uusimat elektrilist keelpilli. *Harpejji*-nimelise pilli töötas välja Ameerika heliinsener Tim Meeks 2007. aastal. Pillis on ühendatud basskitarri, kitarri ja klaveri iseloom ja mänguvõimalused. Valter Soosalu sõnul tuleb selle keelpilli mängijale kasuks oskus mõelda ka klahvpillimängijana.

Valter Soosalu sai uudse pilli *harpejji* [harpedži] enda kasutusse 2019. aastal ning on seda igakülgselt tundma õppinud ja selle mängimist katsetanud.

2022. aasta märtsis tutvustas ta *harpejji* kõlapilti ja mänguvõimalusi koos ansambliga Estonian Cello Ensemble kontserditurneel näiteks Jõhvis, Tallinnas, Tartus ja Pärnus.

2022. aastal asutas ta oma *harpejji*-ansambli Valter's Harpejji Band, mille esimesed suuremad kontserdid on toimunud Jazzkaare raames. Ansambli liikmed Valter Soosalu (*harpejji*, laul), Ott Adamson (trummid), Kristen Kütner (kitarr) ja Artis Boriss (klahvpillid) on varem koos musitseerinud ansamblites Põhja Konn ja Rita Ray.

Tegevus lauljana
----------------

Valter Soosalu peab end eeskätt klassikaliseks lauljaks (ta on tenor ja laulab vanamuusikaansamblis Vox Clamantis), kuid on alates 2009. aastast viljelnud ka mitmes stiilis bändilaulu.

Ta on öelnud, et ta muusikamaitse ulatub seinast seina, kuid samas naudib ta ka muusikaga vigurdamist. Nii ei olegi ehk midagi imestada, et kui ta kutsuti 2017. aastal osalema saatesarjas "Su nägu kõlab tuttavalt", ta tuli, nägi ja võitis selle. Laulusaatesarjas parodeeris ta Tom Jonesi, Kait Tamrat, Uku Suvistet, Gloria Gaynorit, Koit Toomet, Peeter Volkonskit, Phil Collinsit, Village People'it ja Plácido Domingot.

2018. aastal osutus tema ja Pirjo Jonase esituses väga menukaks renessansivõtmes duett – töötlus 2017. aasta Eesti Laulu võitnud Sven Lõhmuse laulust "Verona".

2018. aastal sündis helilooja Erkki-Sven Tüüri ja solist Valter Soosalu koostöös progerokikontsert In Spe ja Põhja Konna lauludest koos Estonian Cello Ensemble'iga. Seda kontserti peeti Leigo järvemuusika festivali tippsündmuseks.

Muud
----

Meelelahutusportaal Elu24 valis 2019. aastal Valter Soosalu Eesti kõige nägusamate meeste edetabelis 12. kohale.

Isiklikku
---------

Valter Soosalu isa on kõrgharitud muusik, kes on mänginud paljusid puhkpille ja töötanud orkestris. Ema on olnud koorilaulja.

Tal on kaks venda ja üks õde; vend Harald Soosalu on muusik ja muusikapedagoog.

Viited
------

1. ↑  Päring inforegister.ee andmebaasis[*alaline kõdulink*]
2. ↑  Noorte koorijuhtide konkursi võitis Valter Soosalu kultuur.err.ee
3. ↑  Valter Soosalu – minu kompass juhib tegema asju, mis mind rõõmsaks teevad Ajakiri Minu Volvo, talv 2018/2019.
4. ↑  Valter Soosalu – minu kompass juhib tegema asju, mis mind rõõmsaks teevad Ajakiri Minu Volvo, talv 2018/2019.
5. ↑  Katharina Toomemets. Uus amet! Valter Soosalust sai Tehnikaülikooli Akadeemilise Meeskoori peadirigent. Õhtuleht, 29. jaanuar 2020.
6. ↑  Valter Soosalul pole vahele jäänud ükski laulupidu: kui on laulupidu, olen mina kohal ERR Kultuur, 12.03.2019.
7. ↑  Eileen Änilane. Valter Soosalu: keegi ei saa mulle öelda, millist muusikat teha Eesti Päevaleht / Laupäevaleht, 05.12.2019.
8. ↑  Vau, milline tunnustus! Äärmiselt unikaalset instrumenti valdav Valter Soosalu valiti eksklusiivse pillitootja reklaamnäoks Kroonika/Delfi, 01.03.2020.
9. ↑  Rene Kundla. Valter Soosalu tutvustab kontserttuuril publikule harpejji't ERR Kultuur, 07.03.2022.
10. ↑  VIDEO | Valter Soosalu tunnistab, et leidis igavuses huvitava tegevuse: see on üks suurimad muusikalisi õnnestumisi Kroonika/Delfi, 29.03.2020.
11. ↑  Rene Kundla. Valter Soosalu tutvustab kontserttuuril publikule harpejji't ERR Kultuur, 07.03.2022.
12. ↑  Ansambli tutvustus Jazzkaare kodulehel Vaadatud 11.05.2022.
13. ↑  Valter Soosalu: bändilauljana olen ma imik ERR Menu, 15.12.2016.
14. ↑  Valter Soosalule meeldib muusikas lollitada ERR Menu, 15.11.2021.
15. ↑  Video: "Verona" rändas koos Valter Soosalu ja Pirjo Jonasega ajas tagasi ERR Menu, 17.02.2018.
16. ↑  Tänavusel Leigo Järvemuusika festivalil kuuleb ka progerokki ERR Menu, 19.07.2018.
17. ↑  Eileen Änilane. Valter Soosalu: keegi ei saa mulle öelda, millist muusikat teha Eesti Päevaleht / Laupäevaleht, 05.12.2019.
18. ↑  Valter Soosalu – minu kompass juhib tegema asju, mis mind rõõmsaks teevad Ajakiri Minu Volvo, talv 2018/2019.
19. ↑  Tiiu Suvi. Valter Soosalu, otse elust Anne & Stiil / Delfi, 30.05.2019.
20. ↑  Eileen Änilane. Valter Soosalu: keegi ei saa mulle öelda, millist muusikat teha Eesti Päevaleht / Laupäevaleht, 05.12.2019.
21. ↑  Valter Soosalule meeldib muusikas lollitada ERR Menu, 15.11.2021.
22. ↑  Tiiu Suvi. Valter Soosalu, otse elust Anne & Stiil / Delfi, 30.05.2019.

Välislingid
-----------

* Valter Soosalu tutvustab *harpejji*'d ETV telesaates "Ringvaade Esmaeeter: 12. märts 2019